**ELŐTERJESZTÉS**

**A Jogi és Társadalmi Kapcsolatok Bizottsága, valamint a Gazdasági és Városstratégiai Bizottság 2017. októberi üléseire**

**Javaslat Szombathely Megyei Jogú Város Önkormányzata, a Makanoi PSP Szolgáltató és Kereskedelmi Bt. és Szabó Péter közötti bérleti jogviszony meghosszabbítására**

A Közgyűlés az 58/2016. (II.25.) Kgy. sz. határozatában úgy döntött, hogy a Szombathely 2690 hrsz.-ú ingatlan Késmárk utcában lévő, az ingatlan többi részétől kerítéssel elválasztott 6 db teniszpályát és öltöző, fürdő, raktár, büfé helyiségekből álló teniszházat magába foglaló ingatlanrészre vonatkozóan Szombathely Megyei Jogú Város Önkormányzata a Makanoi PSP Szolgáltató és Kereskedelmi Bt. és Szabó Péter bérlőkkel a bérleti szerződést meghosszabbítja Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 14. § (4) bekezdés f) pontja alapján 2016. július 1. napjától 20 éves, azaz 2036. június 30. napjáig terjedő határozott időtartamra, évente bruttó 1.100.000,- Ft bérleti díj ellenében. A Közgyűlés úgy határozott továbbá, amennyiben a bérlők a beruházási tervükben szereplő felújítási munkákat eszközölnek, a beruházások tekintetében bérbeszámítással élhetnek a bérbeadó Önkormányzat felé. A beruházási terv jóváhagyására, valamint a felújítások, beruházások tényleges elszámolására a Gazdasági és Városstratégiai Bizottság jogosult.

A Közgyűlés felhatalmazása alapján a Gazdasági és Városstratégiai Bizottság előzetes jóváhagyását követően a Jogi és Társadalmi Kapcsolatok Bizottsága a bérleti szerződés hosszú távú meghosszabbítására irányuló megállapodást jóváhagyta.

A bérlők kezdeményezésére a Bizottságok 2016. júniusi ülésére előterjesztés készült a jóváhagyott szerződés módosításáról, amelynek napirendről történő levételéről döntöttek a Bizottságok arra tekintettel, hogy a módosítási javaslatok további egyeztetéseket igényelnek.

A Közgyűlés a 237/2016. (VI.9.) Kgy. sz. határozatában a bérleti szerződést 2016. október 31. napjáig, majd a 291/2016. (IX.15.) Kgy. sz. határozatában 2017. október 31. napjáig terjedő határozott időre változatlan feltételekkel meghosszabbította.

A szerződés lejáratára tekintettel Bérlők a bérleti jogviszony meghosszabbítása iránt kérelemmel fordultak hozzám a zavartalan szakmai munka biztosítása érdekében.

Tájékoztatom a Tisztelt Bizottságokat, hogy Magyarország Kormánya az 1936/2015. (XII.12.) Kormányhatározat értelmében megállapodást kötött Szombathely Megyei Jogú Város Önkormányzatával a városi sport- és kulturális élet fejlesztésének elősegítésére. A Megállapodásban a Kormány támogatja a szombathelyi kulturális és sportintézmények további fejlesztését. Ezen célok érdekében Szombathely Megyei Jogú Város Önkormányzata kidolgozta a teniszsport fejlesztésére vonatkozó jövőbeni koncepciókat is. A tervek szerint a teniszcentrum kialakításának tervezett forrásigénye 250 millió forint, amely összeg magában foglalja egyebek mellett az új klubház építésének költségét, valamint meglévő sportpályák felújítását, a sportpályák számának bővítését, és a pályák fenntartásához szükséges infrastrukturális fejlesztéseket is.

A fejlesztés tárgyában 2017. szeptember 5-én bizottsági előterjesztés tervezet került megküldésre a Modern Városok Program Bizottsága részére. A projekt megvalósításának tervezett ütemezése alapján a beruházás kivitelezési munkái 2018. év végén kezdődnének, a 100 %-os készültségi szintjének várható elérése 2019. december hónapra tehető.

A fentiekre tekintettel javaslom, hogy a jelenlegi bérlők bérleti jogviszonya 2017. november 1. napjától 1 év határozott időre, azaz 2018. október 31. napjáig változatlan feltételekkel kerüljön meghosszabbításra.

Kérem a Tisztelt Bizottságokat, hogy az előterjesztést megtárgyalni, és a határozati javaslatokat elfogadni szíveskedjenek.

**Szombathely, 2017. október 19.**

 **/: Dr. Puskás Tivadar :/**

**Határozati javaslat**

**……../2017. (X. 24.) JTKB. sz. határozat**

A Jogi és Társadalmi Kapcsolatok Bizottsága javasolja a Közgyűlésnek, hogy Szombathely Megyei Jogú Város Önkormányzata, a Szombathelyi Teniszcsarnok Szolgáltató és Kereskedelmi Bt. (névváltozást követően: Makanoi PSP Szolgáltató és Kereskedelmi Bt.) és Szabó Péter között 1997. május 6. napján, a szombathelyi 2690 hrsz.-ú ingatlan szerződésben meghatározott területe vonatkozásában kötött bérleti szerződést 2017. november 1. napjától 1 év határozott időre, azaz 2018. október 31. napjáig változatlan feltételekkel meghosszabbítsa, egyúttal hatalmazza fel a polgármestert a szerződés aláírására.

**Felelős:**  Dr. Puskás Tivadar polgármester

 Dr. Takátsné Dr. Tenki Mária, a Jogi és Társadalmi Kapcsolatok Bizottsága elnöke

 (A végrehajtásért felelős:

Lakézi Gábor, a Városüzemeltetési Osztály vezetője

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal

**Határozati javaslat**

**……../2017. (X. 25.) GVB. sz. határozat**

A Gazdasági és Városstratégiai Bizottság javasolja a Közgyűlésnek, hogy Szombathely Megyei Jogú Város Önkormányzata, a Szombathelyi Teniszcsarnok Szolgáltató és Kereskedelmi Bt. (névváltozást követően: Makanoi PSP Szolgáltató és Kereskedelmi Bt.) és Szabó Péter között 1997. május 6. napján, a szombathelyi 2690 hrsz.-ú ingatlan szerződésben meghatározott területe vonatkozásában kötött bérleti szerződést 2017. november 1. napjától 1 év határozott időre, azaz 2018. október 31. napjáig változatlan feltételekkel meghosszabbítsa, egyúttal hatalmazza fel a polgármestert a szerződés aláírására.

**Felelős:**  Dr. Puskás Tivadar polgármester

 Lendvai Ferenc, a Gazdasági és Városstratégiai Bizottság elnöke

 (A végrehajtásért felelős:

Lakézi Gábor, a Városüzemeltetési Osztály vezetője

Dr. Bencsics Enikő, az Egészségügyi és Közszolgálati Osztály vezetője)

**Határidő:** azonnal